CELEX: 52021PC0021
Language: ro
Date: 2021-01-20
Title: Propunere de DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2014/41/UE în ceea ce privește alinierea acesteia la normele UE privind protecția datelor cu caracter personal

COMISIA EUROPEANĂ
            Bruxelles, 20.1.2021
            COM(2021) 21 final
            2021/0009(COD)
            Propunere de
            DIRECTIVĂ A PARLAMENTULUI EUROPEAN ȘI A CONSILIULUI 
            de modificare a Directivei 2014/41/UE în ceea ce privește alinierea acesteia la normele UE privind protecția datelor cu caracter personal
            
               
         
         
            
               EXPUNERE DE MOTIVE
            
            
               1.CONTEXT
            
            
               •Motivele și obiectivele propunerii
            
            
               Directiva (UE) 2016/680
                  1
                [Directiva privind protecția datelor în materie de asigurare a respectării legii - Data Protection Law Enforcement Directive (LED)] a intrat în vigoare la 6 mai 2016, iar statele membre au avut termen până la 6 mai 2018 pentru a o transpune în legislația națională. Aceasta a abrogat și a înlocuit Decizia-cadru 2008/977/JAI a Consiliului
                  2
               , fiind însă un instrument mult mai cuprinzător și mai general de protecție a datelor. Este important de remarcat faptul că aceasta se aplică atât prelucrării interne, cât și prelucrării transfrontaliere a datelor cu caracter personal de către autoritățile competente în scopul prevenirii, investigării, depistării sau urmăririi penale a infracțiunilor și al executării pedepselor, inclusiv al protejării împotriva amenințărilor la adresa securității publice și al prevenirii acestora [articolul 1 alineatul (1)].
            
            
               Articolul 62 alineatul (6) din LED prevede obligația Comisiei de a revizui, până la 6 mai 2019, alte acte juridice ale UE care reglementează prelucrarea datelor cu caracter personal de către autoritățile competente în scopul aplicării legii pentru a evalua necesitatea de a le alinia la LED și, după caz, de a face propuneri de modificare a acestora pentru a asigura coerența în ceea ce privește protecția datelor cu caracter personal care intră în domeniul de aplicare al LED.
            
            
               Comisia și-a prezentat rezultatele revizuirii într-o comunicare intitulată „Calea de urmat pentru alinierea acquis-ului din fostul al treilea pilon la normele privind protecția datelor” (24 iunie 2020)
                  3
               , incluzând zece acte juridice care ar trebui aliniate la LED și un calendar în acest sens. Lista cuprinde și Directiva 2014/41/UE a Parlamentului European și a Consiliului privind ordinul european de anchetă în materie penală
                  4
               . Comisia a indicat că va prezenta modificări specifice ale directivei respective în ultimul trimestru al anului 2020; acesta este obiectivul prezentei propuneri.
            
            
               
                  Această inițiativă nu face parte din Programul privind o reglementare adecvată și funcțională (REFIT).
               
            
            
               •Coerența cu dispozițiile existente în domeniul de politică vizat
            
            
               Propunerea urmărește să alinieze normele privind protecția datelor din Directiva 2014/41/UE la principiile și normele stabilite în LED pentru a asigura un cadru solid și coerent în materie de protecție a datelor în Uniune.
            
            
               •Coerența cu alte politici ale Uniunii
            
            
               
                  nu se aplică
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               Prezenta propunere se întemeiază pe articolul 16 alineatul (2) din Tratatul privind funcționarea Uniunii Europene (TFUE). 
            
            
               Actul inițial se întemeia pe fostul articolul 34 alineatul (2) litera (b) din fostul Tratat privind Uniunea Europeană, care corespunde mai degrabă articolului 82 alineatul (1) din TFUE. Cu toate acestea, atât obiectivul, cât și conținutul modificării propuse se limitează în mod clar la protecția datelor cu caracter personal.
            
            
               
                  În această privință, articolul 16 alineatul (2) din TFUE este temeiul juridic cel mai adecvat. Acesta permite adoptarea de norme privind protecția persoanelor fizice în ceea ce privește prelucrarea datelor cu caracter personal de către statele membre atunci când desfășoară activități în temeiul dreptului Uniunii, precum și de norme privind libera circulație a datelor cu caracter personal.
               
               
                  În conformitate cu articolul 2a din Protocolul nr. 22, Danemarca nu va avea obligații în temeiul normelor stabilite pe baza articolului 16 din TFUE care se referă la prelucrarea datelor cu caracter personal atunci când se desfășoară activități care intră în domeniul de aplicare al părții a treia titlul IV capitolele 4 și 5 din TFUE. Același lucru este valabil și pentru Irlanda, în conformitate cu articolul 6a din Protocolul nr. 21.
               
            
            
                •Subsidiaritatea (în cazul competențelor neexclusive)
            
            
               
                  Numai Uniunea poate adopta un act legislativ de modificare a Directivei 2014/41/UE.
               
            
         
         
            
               •Proporționalitatea
            
            
               
                  Prezenta propunere se limitează la ceea ce este necesar pentru a alinia Directiva 2014/41/UE la legislația Uniunii privind protecția datelor cu caracter personal (în special LED), fără a modifica în vreun fel domeniul de aplicare al directivei. Prezenta directivă nu depășește ceea ce este necesar pentru realizarea obiectivelor urmărite, în conformitate cu articolul 5 alineatul (4) din Tratatul privind Uniunea Europeană.
               
            
            
               •Alegerea instrumentului
            
            
               
                  Pentru a modifica Directiva 2014/41/UE, instrumentul cel mai adecvat este o directivă.
               
            
            
               3.REZULTATE ALE EVALUĂRILOR EX POST, ALE CONSULTĂRILOR PĂRȚILOR INTERESATE ȘI ALE EVALUĂRII IMPACTULUI
            
            
               •Evaluări ex post/verificări ale adecvării legislației existente
            
            
               Prezenta propunere este urmare a rezultatelor revizuirii efectuate de Comisie în temeiul articolului 62 alineatul (6) din LED, astfel cum sunt prezentate în comunicarea intitulată „Calea de urmat pentru alinierea acquis-ului din fostul al treilea pilon la normele privind protecția datelor”. Comunicarea respectivă enumeră punctele cu privire la care este necesară alinierea. În special, aceasta identifică necesitatea de a clarifica faptul că orice prelucrare a datelor cu caracter personal în temeiul Directivei 2014/41/UE face obiectul fie al LED, fie al Regulamentului (UE) 2016/679
                  5
                (Regulamentul general privind protecția datelor – RGPD), în funcție de contextul prelucrării – în cadrul unor proceduri penale sau al unor proceduri fără caracter penal. Alinierea ar trebui să clarifice faptul că datele obținute în temeiul Directivei 2014/41/UE pot fi prelucrate în alte scopuri decât cele în care sunt colectate numai în condițiile prevăzute în LED [articolul 4 alineatul (2) sau articolul 9 alineatul (1)] sau în RGPD (articolul 6).
            
            
               
                  Prin propunerea privind eliminarea articolului 20 din Directiva 2014/41/UE, prezenta propunere se limitează la ceea ce este necesar pentru a aborda punctele de mai sus.
               
            
            
                •Consultări cu părțile interesate
            
            
               
                  nu se aplică
               
            
            
               •Opinii ale experților
            
            
               
                  În cadrul revizuirii sale, Comisia a luat în considerare un studiu realizat în cadrul proiectului-pilot intitulat „Analiza respectării drepturilor fundamentale de către instrumentele și programele UE de colectare a datelor”
                     6
                  . Studiul a cartografiat actele Uniunii care intră sub incidența articolului 62 alineatul (6) din LED și a identificat dispoziții care ar putea necesita alinierea în ceea ce privește aspectele legate de protecția datelor.
               
            
            
               •Evaluarea impactului
            
            
               Impactul prezentei propuneri se limitează la prelucrarea datelor cu caracter personal de către autoritățile competente în cazurile specifice reglementate de Directiva 2014/41/UE. Impactul noilor obligații care decurg din LED a fost evaluat în contextul lucrărilor pregătitoare pentru LED. Astfel, este inutil să se efectueze în mod expres o evaluare a impactului pentru prezenta propunere.
            
            
                •Adecvarea reglementărilor și simplificarea
            
            
               
                  nu se aplică
               
            
            
                •Drepturile fundamentale
            
            
               Dreptul la protecția datelor cu caracter personal este prevăzut la articolul 8 din Carta drepturilor fundamentale a Uniunii Europene și la articolul 16 din TFUE. Așa cum subliniază Curtea de Justiție a Uniunii Europene
                  7
               , dreptul la protecția datelor cu caracter personal nu este un drept absolut, ci trebuie luat în considerare în raport cu funcția sa în societate
                  8
               . De asemenea, protecția datelor este strâns legată de respectarea vieții private și a celei de familie, protejată prin articolul 7 din cartă.
            
            
               Prezenta propunere garantează că orice prelucrare a datelor cu caracter personal în temeiul Directivei 2014/41/UE face obiectul principiilor și normelor „orizontale” din cadrul legislației UE privind protecția datelor, consolidând astfel punerea în aplicare a articolului 8 din cartă. Acea legislație urmărește să asigure un nivel ridicat de protecție a datelor cu caracter personal și să clarifice faptul că principiile și normele prevăzute de Directiva 2016/680 care se aplică prelucrării datelor în temeiul directivei vor avea un impact pozitiv în ceea ce privește drepturile fundamentale la viață privată și la protecția datelor.
            
            
               4.IMPLICAȚII BUGETARE
            
         
         
            
               
                  nu se aplică
               
            
            
               5.ALTE ELEMENTE
            
            
               •Planuri de implementare și măsuri de monitorizare, evaluare și raportare
            
            
               
                  nu se aplică
               
            
            
               •Documente explicative (în cazul directivelor)
            
            
               
                  Prezenta propunere nu necesită documente explicative privind transpunerea, deoarece implică eliminarea unui singur articol din Directiva 2014/41/UE.
               
            
            
               •Explicație detaliată a dispozițiilor specifice ale propunerii
            
            
               
                  Articolul 1 elimină articolul 20 din Directiva 2014/41/UE. Astfel, prezenta propunere se limitează la ceea ce este necesar pentru a aborda punctele de mai sus. Articolul 20 prevede că orice prelucrare a datelor cu caracter personal în temeiul directivei respectă Decizia-cadru 2008/977/JAI a Consiliului și principiile Convenției Consiliului Europei pentru protejarea persoanelor față de prelucrarea automatizată a datelor cu caracter personal (28 ianuarie 1981) și ale protocolului adițional la aceasta.
               
               
                  LED a abrogat decizia-cadru începând cu 6 mai 2018. În temeiul articolului 59 din LED, trimiterile la decizia-cadru se interpretează ca trimiteri la LED.
               
               
                  În temeiul articolului 2 alineatul (1), LED se aplică prelucrării datelor cu caracter personal de către autoritățile competente în scopurile prevăzute la articolul 1 alineatul (1), și anume prevenirea, investigarea, depistarea sau urmărirea penală a infracțiunilor sau executarea pedepselor, inclusiv protejarea împotriva amenințărilor la adresa securității publice și prevenirea acestora. Cu toate acestea, Directiva 2014/41/UE se aplică, de asemenea, anumitor tipuri de proceduri fără caracter penal – acestea sunt reglementate de RGPD.
               
               
                  Faptul că articolul 20 din Directiva 2014/41/UE face trimitere la decizia-cadru ar putea crea confuzie cu privire la întrebarea dacă LED se aplică și prelucrării datelor cu caracter personal referitoare la ordinele europene de anchetă în contextul unor proceduri fără caracter penal (care nu intră în domeniul de aplicare al LED). Eliminarea articolului 20 este suficientă pentru a remedia această situație. LED continuă să se aplice prelucrării datelor cu caracter personal în temeiul Directivei 2014/41/UE în cadrul domeniului său de aplicare.
               
               
                  Întrucât LED și RGPD (fiecare în cadrul domeniului său de aplicare) se aplică prelucrării datelor cu caracter personal în temeiul Directivei 2014/41/UE, prelucrarea unor astfel de date în alte scopuri decât cele pentru care sunt colectate se va efectua în conformitate cu LED [articolul 4 alineatul (2) și articolul 9 alineatul (1)] sau cu RGPD [articolul 6 alineatul (4)]. Nu este necesară nicio dispoziție nouă în acest sens.
               
               
                  Articolul 20 din Directiva 2014/41/UE prevede, de asemenea, că accesul la datele cu caracter personal trebuie să fie restricționat, fără a aduce atingere drepturilor persoanei vizate, și că numai persoanele autorizate trebuie să aibă acces la astfel de date. LED și RGPD stabilesc un cadru cuprinzător privind drepturile persoanelor vizate și obligațiile operatorului de date, inclusiv în ceea ce privește protecția datelor începând cu momentul conceperii și în mod implicit, precum și securitatea prelucrării. Prin urmare, articolul 20 al doilea paragraf este redundant.
               
               
                  Întrucât Directiva 2014/41/UE nu conține norme specifice privind protecția datelor, nu sunt necesare alte modificări legate de protecția datelor.
               
               
                  Articolul 2 stabilește termenul pentru transpunerea noii directive propuse.
               
               
                  Articolul 3 stabilește data intrării în vigoare a prezentei directive.
               
               
                  Articolul 4 prevede că prezenta directivă se adresează statelor membre.
               
            
            
               2021/0009 (COD)
            
            
               Propunere de
            
            
               DIRECTIVĂ A PARLAMENTULUI EUROPEAN ȘI A CONSILIULUI
            
         
         
            
               de modificare a Directivei 2014/41/UE în ceea ce privește alinierea acesteia la normele UE privind protecția datelor cu caracter personal
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 16 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)În temeiul articolului 62 alineatul (6) din Directiva (UE) 2016/680
                  9
               , Comisia trebuie să revizuiască alte acte ale dreptului Uniunii care reglementează prelucrarea datelor cu caracter personal de către autoritățile competente în scopurile prevăzute la articolul 1 alineatul (1) din directiva menționată pentru a evalua necesitatea de a alinia actele respective la directiva menționată și trebuie să prezinte, după caz, propunerile necesare pentru modificarea acestor acte pentru a asigura o abordare coerentă a protecției datelor cu caracter personal care intră în domeniul de aplicare al directivei respective. În urma acestei revizuiri s-a stabilit că Directiva 2014/41/UE
                  10
                este unul dintre celelalte acte care trebuie modificate.
            
            
               (2)În scopul coerenței și al protecției eficace a datelor cu caracter personal, prelucrarea datelor cu caracter personal în temeiul Directivei 2014/41/UE ar trebui să respecte, după caz, normele prevăzute în Directiva (UE) 2016/680. Regulamentul (UE) nr. 2016/679
                  11
                ar trebui să se aplice prelucrării datelor cu caracter personal în legătură cu procedurile menționate la articolul 4 literele (b), (c) și (d) din Directiva 2014/41/UE, în cazul în care acestea nu sunt reglementate de Directiva (UE) 2016/680.
            
            
               (3)În conformitate cu articolul 1, articolul 2 și articolul 4a alineatul (1) din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul respectiv, Irlanda nu participă la adoptarea prezentei directive, aceasta nu este obligatorie pentru respectivul stat membru și nu i se aplică.
            
            
               (4)În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei directive, aceasta nu este obligatorie pentru respectivul stat membru și nu i se aplică.
            
            
               (5)Prin urmare, Directiva 2014/41/UE ar trebui modificată în consecință.
            
            
               (6)Autoritatea Europeană pentru Protecția Datelor a fost consultată în conformitate cu articolul 42 din Regulamentul (UE) 2018/1725
                  12
                și a emis un aviz la XX XXXX
                  13
               ,
            
            
               ADOPTĂ PREZENTA DIRECTIVĂ:
            
            
               Articolul 1
            
            
               Modificări aduse Directivei 2014/41/UE
            
            
               Articolul 20 din Directiva 2014/41/UE se elimină.
            
            
               Articolul 2
            
            
               1.Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până cel târziu la [un an de la adoptare]. Statele membre comunică de îndată Comisiei textul acestor acte.
            
            
               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
            
         
         
            
               2.Statele membre transmit Comisiei textele principalelor dispoziții de drept intern pe care le adoptă în domeniul reglementat de prezenta directivă.
            
            
               Articolul 3
            
            
               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Articolul 4
            
            
               Prezenta directivă se adresează statelor membre în conformitate cu tratatele.
            
            
               Adoptată la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președintele
                        Președintele
               
            
         
         
            
                  
                     (1)
                  
                        Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).
               
               
                  
                     (2)
                  
                        Decizia-cadru 2008/977/JAI a Consiliului din 27 noiembrie 2008 privind protecția datelor cu caracter personal prelucrate în cadrul cooperării polițienești și judiciare în materie penală (JO L 350, 30.12.2008, p. 60).
               
               
                  
                     (3)
                  
                        COM(2020) 262 final.
               
               
                  
                     (4)
                  
                        JO L 130, 1.5.2014, p. 1.
               
               
                  
                     (5)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
               
               
                  
                     (6)
                  
                  
                        Proiectul-pilot a fost solicitat de Parlamentul European, gestionat de Comisie și realizat de un contractant (un grup de experți independenți). Comisia a selectat contractantul pe baza criteriilor definite de Parlamentul European. Rezultatele proiectului reflectă exclusiv punctele de vedere și opiniile contractantului, Comisia Europeană neputând fi considerată responsabilă pentru modul în care ar putea fi utilizate informațiile pe care le conține acest proiect. Rezultatele sunt publicate la adresa 
                     http://www.fondazionebrodolini.it/en/projects/pilot-project-fundamental-rights-review-eu-data-collectioninstruments-and-programmes
                      
                  
               
               
                  
                     (7)
                  
                  
                        CJUE, 9 noiembrie 2010, Volker und Markus Schecke și Eifert, cauzele conexate C-92/09 și C-93/09, (ECLI:EU:C:2009:284, punctul 48).
                  
               
               
                  
                     (8)
                  
                  
                        În conformitate cu articolul 52 alineatul (1) din Cartă, pot fi impuse limitări privind exercitarea dreptului la protecția datelor atât timp cât acestea sunt prevăzute prin lege, respectă substanța acestor drepturi și libertăți și, sub rezerva principiului proporționalității, sunt necesare și răspund efectiv obiectivelor de interes general recunoscute de Uniune sau necesității protejării drepturilor și libertăților celorlalți.
                  
               
               
                  
                     (9)
                  
                        Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).
               
               
                  
                     (10)
                  
                        Directiva 2014/41/UE a Parlamentului European și a Consiliului din 3 aprilie 2014 privind ordinul european de anchetă în materie penală (JO L 130, 1.5.2014, p. 1). 
               
               
                  
                     (11)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
               
               
                  
                     (12)
                  
                        Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).